|  |
| --- |
| Liam Fray |
|  
Liam Fray – „Courteeners" mini albumo „iTunes Festival: London 2010" viršelyje |
| Biografija |
| Pilnas vardas | Liam James Fray |
| Gimė | 1985 m. gegužės 15 d. (38 metai) |
| Kilmė | Jungtinė Karalystė Didysis Mančesteris, Anglija, Jungtinė Karalystė |
| Žanrai | Indie rockAcoustic rockPost-BritpopPost-punk revivalSynthpop |
| Veikla | Dainininkas, muzikantas, dainų kūrėjas |
| Instrumentai | vokalas, gitara |
| Aktyvumo metai | 2005–dabar |
| Įrašų kompanija | Polydor, PIAS |

**Liam James Fray** (g. 1985 m. gegužės 15 d. Midltone, Didžiajame Mančesteryje) – britų indie roko grupės „Courteeners" įkūrėjas, vokalistas, gitaristas ir visų jos dainų autorius, paraleliai rengiantis ir solinius akustinius koncertus.

Biografija
----------

Gimęs Midltone, Didžiajame Mančesteryje mokytojų šeimoje, Fray lankė mokyklą kartu su 3 kitais būsimos grupės „Courteeners" nariais, kuriuos pažįsta nuo 10-ies metų. Turi vyresnę seserį Laurą.

Pirma studijavo ekonomiką, vėliau – kūrybinį rašymą Salfordo universitete. Antraisiais studijų metais, kai „Courteeners" išgarsėjo, paliko universitetą.

Muzikinė karjera
----------------

Įkurti savo grupę įkvėpė tokie Mančesterio kolektyvai kaip „The Smiths" ar „Oasis". „Noel Gallagher įkvėptas aš, vienuolikmetis, pirmąkart paėmiau gitarą, bandydamas išmokti groti „Wonderwall"," teigia Fray.

Visą grupės dainų muziką ir tekstus kuria pats Liamas, teigdamas, kad jos yra absoliučiai autobiografinės. Buvęs „The Smiths" gitaristas Johnny Marr kartą pavadino Liamą „nepakankamai įvertintu dainų žodžių kūrėju".

Sukūrė būsimas „Courteeners" dainas „Not Nineteen Forever" ir „Cavorting" studijų laikotarpiu, bedirbdamas Mančesterio „Fred Perry" drabužių parduotuvėje, ir reguliariai pasirodydavo vietiniuose klubuose su akustine programa. Nuo 2005-ųjų visus metus koncertavo vienas, o 2006-ųjų vasarą subūrė grupę ir apie Kalėdas ėmė rengti pasirodymus kaip „The Courteeners".

Su „Courteeners" išleido 4 studijinius albumus. Visi jie pateko į Jungtinės Karalystės albumų Top 10; „St. Jude" ir „Falcon" pasiekė auksinių statusus. Aukščiausią poziciją topuose grupei pelnė naujausias jos albumas „Concrete Love" (2014), debiutavęs 3 vietoje. 

2015 m. birželio 5 d. Mančesterio Hytono parke įvyko didžiausias ligšiolinis „Courteeners" karjeros koncertas. Į jį visi 25 tūkst. bilietų buvo parduoti per 40 min.

Fray taip pat rengia akustinius solinius koncertus, grodamas grupės dainas. Vien 2013 m. jis surengė 2 pilnai išparduotus turus po Jungtinę Karalystę.

2 kartus pasirodė ant muzikinio žurnalo „NME" viršelio (su savo grupe ir atskirai). Taip pat sukūrė debiutinio „Courteeners" albumo „St. Jude" viršelį, kuriam nutapė Audrey Hepburn portretą.

Mėgstamiausios grupės ir atlikėjai – „The Beatles", „The Smiths", „Oasis", Stephen Fretwell, „Elbow", „The National" ir „Yeah Yeah Yeahs".

Groja „Epiphone Riviera" elektrine gitara (pagrindinė „St. Jude" albumo eroje), „Gretsch White Falcon Double Cutaway" elektrine gitara (debiutavo „Falcon" eroje; pagrindinė „ANNA" ir „Concrete Love" erose), „Gibson Hummingbird" akustine gitara ir kt.

Diskografija
------------

Taip pat žiūrėti: *Courteeners diskografija*

### Studijiniai albumai

* 2008: St. Jude
* 2010: Falcon
* 2013: ANNA
* 2014: Concrete Love

Šaltiniai
---------

1. ↑  www.allmusic.com Courteeners Biography
2. ↑  www.last.fm The Courteeners biography
3. ↑  louderthanwar.com Liam Fray (The Courteeners) Interview by Fergal Kinney
4. ↑  www.express.co.uk The Courteeners frontman Liam Fray on the band's third album success and their future
5. ↑  www.theguardian.com The Courteeners: 'Kids see passion in us'
6. ↑  www/nme.com The Courteeners' Liam Fray: 'Oasis aren't finished'
7. ↑  louderthanwar.com Liam Fray interviewed
8. ↑  www.dailyrecord.co.uk 60-second interview: The Courteeners
9. ↑  www.nme.com title=The Courteeners describe biggest gig of their career at Manchester's Heaton Park as 'unbelievable'
10. ↑  www.nme.com The Courteeners on hometown gig: 'Morrissey's invited but we don't know if he can handle the mud'
11. ↑  www.xfm.co.uk LIAM FRAY ANNOUNCES ACOUSTIC TOUR Archyvuota kopija 2015-07-12 iš Wayback Machine projekto.
12. ↑  www.gigwise.com LIAM FRAY @ THE SCALA, LONDON – 26/09/2013
13. ↑  www.ultimate-guitar.com St. Jude review

Nuorodos
--------

* Oficiali „Courteeners" svetainė
* Liam Fray music.lt profilis
* Oficialus „Courteeners" Youtube vaizdo klipų kanalas